O pasado 2019 o PP baixou do 35% dos votos en Galicia por primeira vez en tres décadas

A esas tendencias do último ano, cun PP por baixo do 35% dos votos en Galicia por primeira vez en tres décadas, apelan as formacións da esquerda galega para confiaren e poder lograr un cambio de Goberno. No PSdeG, con Caballero ratificado como candidato á Xunta dende finais de 2018, confíase en que o impulso de medidas de carácter social do Goberno de España sirvan como impulso ante un Feijóo "esgotado" ao que, cren, a "estratexia de confrontación" co Executivo que encabeza Pedro Sánchez non lle vai ser dabondo para lograr unha nova maioría absoluta.

No BNG, coa súa líder e candidata ausente da vida pública dende mediados de xaneiro por mor da súa licenza por maternidade, confíase na potencia de Ana Pontón como cartel electoral para ratificar que a organización soberanista está "á alza", reiteran. Neste sentido, o acordo de investidura co PSOE no Congreso foi para o Bloque un balón de osíxeno que, cren, axudará a ampliaren a súa representación no Parlamento e, agardan, seren clave na conformación dunha maioría de Goberno.

Tanto PSdeG como BNG admiten, non obstante, que unha eventual maioría de esquerdas para gobernar Galicia terá, en calquera caso, unha terceira pata no espazo político representado por Unidas Podemos e as mareas. Neste espazo aínda é unha incógnita tanto a súa fórmula de concorrencia -Galicia en Común conformada só por Podemos e Esquerda Unida, ou tamén con Anova- como a súa candidatura á Presidencia da Xunta. Nas súas expectativas electorais, como nas do conxunto da esquerda, influirá tamén a participación ou non nos comicios de En Marea e, de confirmarse, de se a formación de Luís Villares concorre en solitario ou con alianzas.